《麻姑山一首赠陈仲父贤良兼泰伯先生》
宋代·黄通

麻姑山直斗牛角，形胜拥断东南隅。五百年来畜英气，特为吾宋生真儒。

李姓觏名泰伯字，风骨古秀飘髯须。其人于世少似者，无乃稷契荀孟徒。

自伤出处苦奇剥，不得寸禄遮妻孥。归来筑室郡北郭，反关唯作文字娱。

先生之门足高第，中间仲父有辈无。曾继先生列科举，简编满载三十车。

先生不遇子亦退，高文懿行夸江湖。麻源谷口田数顷，岁计取足无赢馀。

生涯俯就隐意决，便弃城邑庐郊墟。上有慈亲享甘旨，下有子弟森庭除。

平生胸臆渺溟渤，惟学虞卿穷著书。平生志气薄云汉，惟学子陵閒钓鱼。

每当春秋社时候，万象潇洒神仙居。岩花野卉照几席，溪风谷霭清襟裾。

先生乘兴或还往，杀鸡炊黍开尊壶。共评古今正经史，不知口角清涎濡。

名教果有如是乐，彦辅之言诚岂诬。莲社竹溪诧高逸，究竟未免归狂愚。

争如仲父与泰伯，相乐以道情愉愉。文酒逢迎二十载，一日不见已为疏。

松门大开俗不到，水云轩槛空清虚。仰爱二友嗟不与，欲别仙墅犹踟蹰。

作者简介：宋福建邵武人，字介夫。仁宗嘉祐二年进士。除大理丞。每浩歌长啸，众目以为异人。有为元夕灯诗者，通云其词未壮，自为诗云：“秦楼十二玉梯横，紫府千门夜不扃。疑是嫦娥弄春色，彩云移下一天星。”可见其雄俊。